# Povolaní žiť v Duchu svätom

*Ak žijeme v Duchu, podľa Ducha aj konajme*. (Gal 5,25)

V tomto období prežívame každoročné slávenie Turíc, príchodu Ducha svätého. Je potrebné pozerať sa na tento sviatok vždy s novou nádejou, lebo Skutky apoštolské nám nehovoria iba o Turícach na 50. deň po veľkej noci v Jeruzaleme (Sk 2) ale aj o Turícach, ktoré nastali pri horlivej modlitbe prenasledovanej Cirkvi (Sk 4,31 *A keď sa pomodlili, zatriaslo sa miesto, na ktorom boli zhromaždení, všetkých naplnil Svätý Duch a smelo hlásali Božie slovo.*) alebo tiež pri hlásaní evanjelia pohanom (Sk 10, 44*-*46*Kým Peter toto hovoril, zostúpil Duch Svätý na všetkých, čo počúvali slovo. A veriaci z obriezky, čo prišli s Petrom, žasli, že sa dar Ducha Svätého vylial aj na pohanov, lebo ich počuli hovoriť jazykmi a velebiť Boha.*) A Pán nás zase ubezpečil, že Otec dáva veľmi rád a veľmi rýchlo Ducha svätého tým, ktorí ho o to prosia  (Lk 11,13)

V tejto duchovnej obnove by sme sa chceli pozrieť na náš duchovný život. Náš duchovný život stojí na Duchu Svätom, nespočíva len na tom, koľko hodín strávime v meditácii. Preto aj malé kresťanské dieťa vo všetkých svojich detských výčinoch je účastné na duchovnom živote. Na druhej strane však kresťanský duchovný život nemôže byť úplne odpojený od našej snahy budovať náš vnútorný život. Sv. Augustín (IV. storočie), veľký učiteľ duchovného života píše: *Nebuď zameraný len na to, čo je vonku, okolo teba, vstúp do seba, v tvojom vnútri prebýva pravda.* On prežil veľkú skúsenosť, ktorú opisuje vo svojich vyznaniach: Ty si bol v mojom vnútri a ja som bol vonku a tam som ťa hľadal. Ty si bol so mnou, ale ja som nebol s tebou.

Ale k tomu, aby sme vstúpili do nás samých je potrebné ticho, samota. Iný veľký kresťanský učiteľ, R. Guardini (XX. storočie) píše: *V tebe sa nachádza ticho, ktoré môžeš počuť len v tvojej duši. V tomto tichu tvoj hosť odpočíva, duša sa uzdravuje.* Preto aj napriek tomu, že Duch je dar, je potrebné aj tvoje úsilie.

Kresťanský duchovný život nezanemená, že mám vždy dobrú náladu, ba nespočíva ani na tom, že mám dobré normy správania sa. Kresťanská viera znamená poznať Boha lebo sa s ním stretávam, je to vedomie, že Boh je Niekto, duchovný život neznamená žiť podľa kresťanských pravidiel, ale vo vzťahu k nemu, je to intuícia, že ja žijem preto, lebo on žije a to nás preniká bázňou a radosťou. Kresťanský duchovný život spočíva v tom, že sa cítime priťahovaní

 Ježišom, ktorý nám zjavuje Otcovu tvár a z tejto strhujúcej skutočnosti žijeme aj keď sa namáhame alebo padáme.

Žiť **v milosti** znamená zároveň žiť **z milosti**. Keď žijeme v milosti, často upadneme do pokušenia zabudnúť na to, že všetko je dar. Keď cítime svoje slabosti, keď máme srdce pokorné ako mýtnik v chráme, vtedy žijeme z milosti.

Prosiť si Ducha svätého znamená aj vedieť prečo ho potrebujeme. Samo sv. Písmo nás v tom vedie. Duch svätý prichádza k nám – a to dávame na prvé miesto – aby nám pomohol uskutočniť to, čo k čomu nás vyzval cez slová sv. Pavla: *Zmýšľajte tak ako Kristus Ježiš* (Flp 2,5) Duchovný život je naša vnútorná premena, naša vnútorná podoba s Kristom. Potom, ako sme to počuli na začiatku, Duch prichádza, aby sme mohli odvážne hlásať Božie slovo. Boli samozrejme ešte mnohé iné podnety z Písma, ale na tieto Turíce 2019 prosme si tieto dva jeho dary. Príď Duchu svätý a daj mi podobať sa na Ježiša, príď a daj mi odvahu hlásať tvoje slovo v tomto svete.

Spytovanie svedomia:

1. aké dary chcem poprosiť Ducha svätého v tomto roku môjho života, v tejto mojej situácii?
2. Akú mám snahu o ticho, o vnútorný život, o prečítanie si hodnotnej duchovnej knihy?
3. Pochopil som dobre, čo znamená žiť z milosti? Dodáva mi to nádej vo všetkých mojich ťažkostiach, neúspechoch a pádoch?
4. Apoštolov prenasledovali Židia a zakazovali im hlásať slovo. Tebe čo zabraňuje (viac a lepšie) ohlasovať slovo života? Si ochotný modliť sa, aby ti Duch ukázal cestu a dal svetlo a silu?
5. Veríš tomu, že aj dnes môžu nastať Turíce?